# Kort om vejledningen

Dette dokument er en vejledning i, hvad du kan overveje at have med i en fortrolighedserklæring til en kommende brugervenlighedstest. Hvert afsnit indeholder en overordnet beskrivelse samt et konkret eksempel (markeret med rødt). Alle projekter er individuelle, og det er derfor vigtigt, at du aktivt tager stilling til, hvad erklæringen skal indeholde, og hvordan den passer til projektet. Du kan derfor ikke blot kopiere dette dokument, men du kan formulere egen erklæring med inspiration herfra.

# Hjælp til at lave en fortrolighedserklæring til en brugervenlighedstest

## Tag stilling til fortrolig information

Når du planlægger en brugervenlighedstest, er det vigtigt at tage stilling til, om deltageren kommer til at få information, som du ikke ønsker, at vedkommende deler med andre. Der skal være en konkret grund til, at deltageren underlægges fortrolighed. Det kan være, at du er ved at teste nye funktioner, hvor du endnu er usikker på, om de bliver en del af det færdige produkt, og som du derfor ikke ønsker, at andre skal have en forventning om at se. Det kan også være, at deltageren på anden måde får adgang til data, som ikke kommer offentligheden ved.

Du skal derfor beslutte, om deltageren i tillæg til en samtykkeerklæring skal underskrive en fortrolighedserklæring (dette bliver også kaldt for en NDA - Non Disclosure Agreement).

## Giv deltageren mulighed for at dele refleksioner

Husk, at det kan være byrdefuldt for deltageren ikke at måtte dele sine refleksioner med andre. Hvis det er tilfældet, kan det også være en idé at afsætte tid til at snakke med deltageren om, hvad de må/ikke må sige, efter testen er gennemført.

## Afstem indhold internt

Hvis der er personer ansat i jeres organisation med juridisk baggrund, kan det være en god idé at få dem til at gennemlæse fortrolighedserklæringen inden brugervenlighedstesten.

# Erklæringens indledning

**Formål:** Beskriv hvilken test eller undersøgelse, deltageren tager del i, samt hvorfor der er behov for, at vedkommende underskriver en fortrolighedserklæring.

## Eksempel:

Jeg giver hermed samtykke til at deltage i en brugertest udført af [offentlig instans]. Formålet med denne test er, at lære hvordan [it-produkt] skal designes for bedst at møde brugernes behov. Værktøjet er endnu i udviklingsfasen og de endelige funktioner er derfor endnu ikke fastlagt. For ikke at skabe en offentlig forventning til værktøjets endelige funktioner, er min deltagelse i testen derfor underlagt fortrolighed.

# Pligt til fortrolighed

**Formål:** Beskriv, hvordan deltageren er underlagt fortrolighed.

## Eksempel:

Jeg forstår, at alt, hvad jeg ser og hører under min deltagelse i testen, er fortroligt. Det må ikke videregives til en tredjepart på nogen måde.

# Fortrolighedens tidsmæssige udstrækning

**Formål:** Tag stilling til, hvor lang tid fortroligheden strækker sig, samt om denne eventuelt ophører, når den endelige løsning er offentliggjort og taget i brug. Hvis sidstnævnte, så kræves der kommunikation med deltageren, hvorfor det kan være en fordel, at fortroligheden om selve brugertesten er uden tidsmæssig ende.

## Eksempel:

Fortroligheden som beskrevet ovenfor er tidsligt ubegrænset – også efter en eventuel offentliggørelse af det værktøj, som testen er en del af udviklingsprocessen af.

# Opbevaring

**Formål:** Tag stilling til, hvordan du vil opbevare erklæringen efterfølgende – evt. ved at indscanne denne, så den kan findes efterfølgende. Husk, at selve den underskrevede erklæring eventuelt også kan anses som personfølsom data, og den derfor skal opbevares som sådan.

## Eksempel:

Den udfyldte fortrolighedserklæring opbevares fysisk i et aflåst opbevaringssted. Samtykkeerklæringen makuleres samtidig med, at videomateriale slettes.

# Underskrift

**Formål:** Deltageren skal underskrive erklæringen for at tilkendegive sit informerede samtykke. Det kan være en idé at have printet erklæringen ud og gennemgå den med deltageren forud for testens start. Husk, at der skal være tale om et informeret samtykke, så deltageren skal have tid til at kunne læse erklæringen igennem, samt stille eventuelle spørgsmål.

## Eksempel:

Underskriv venligst nedenfor for at markere, at du har læst og forstår informationen på denne formular.

Dato:\_\_\_\_\_\_\_\_
Dit navn (med blokbogstaver): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din underskrift: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_